VENDIM
Nr. 309, datë 11.5.2022

PËR RISHPËRNDARJE FONDESH NË BUXHETIN E VITIT 2022, MIRATUAR PËR MINISTRINË E ARSIMIT DHE SPORTIT

Në mbështetje të nenit 100 të Kushtetutës; të nenit 44, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 17, të ligjit nr. 115/2021, “Për buxhetin e vitit 2022”, të ndryshuar, me propozimin e ministrit të Arsimit dhe Sportit, Këshilli i Ministrave

VENDOSI:

1. Nga fondet e miratuara për Ministrinë e Arsimit dhe Sportit, në programin buxhetor “Arsimi bazë” 09120, në zërin “Shpenzime kapitale me financim të brendshëm”, shuma prej 168 000 000 (njëqind e gjashtëdhjetë e tetë milionë) lekësh, të rishpërndahet për mbulimin e shpenzimeve, për tatimin mbi vlerën e shtuar, për pajisjet e furnizuara për objektet arsimore, të ndërtuara në kuadër të programit të rindërtimit “EU4schools”, në vitin 2021, në zbatim të marrëveshjes së bashkëpunimit, me shkëmbim notash, ndërmjet Këshillit të Ministrave të Republikës së Shqipërisë dhe Bashkimit Evropian, për programin “EU4schools”, me përfitues njësitë e vetëqeverisjes vendore.
[bookmark: _GoBack]2. Ministria e Arsimit dhe Sportit dhe Ministria e Financave dhe Ekonomisë të realizojnë rishpërndarjen e fondeve për llogari të njësive të vetëqeverisjes vendore, pas paraqitjes prej tyre të kërkesës për rimbursimin e tatimit mbi vlerën e shtuar, si dhe dokumentacionit shoqërues të mallrave të blera në kuadër të programit “EU4schools”, në vitin 2021, kopjeve të kontratës/ave të nënshkruara, kopjeve të faturave tatimore, të lëshuara nga kontraktori/ët, aktet e marrjes në dorëzim të mallit/mallrave dhe fletëhyrjes së pajisjeve të furnizuara.
3. Ngarkohen Ministria e Arsimit dhe Sportit, Ministria e Financave dhe Ekonomisë dhe njësitë e vetëqeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

